KIRJALLINEN KYSYMYS E-0067/03

esittäjä(t): Olivier Dupuis (NI) komissiolle

(23. tammikuuta 2003)

Aihe: Laosin metsien laajamittainen tuhoaminen

Bangkok Post -lehti julkaisi 12. joulukuuta 2002 uutisen, jonka mukaan kuusi vietnamilaista, jotka ovat laosilaisen DAFI-yhtiön työntekijöitä, oli pidätetty heidän tultuaan laittomasti Thaimaahan kahdella kuorma-autolla tarkoituksenaan hakea sieltä kolmesataa tukkia. Tapaus paljastaa kannattavan puukaupan pimeän puolen, jolle Laosin korkeat kommunistijohtajat näyttävät antaneen periksi ja jättäneet rankaisematta miltei kolmen vuosikymmenen ajan. Valtionyhtiöt DAFI, AFD ja PHOUDOÏ pitävät näet hallussaan Laon demokraattisen kansantasavallan polttoaineiden tuontimonopolia sekä mineraalien ja puun hyödyntämistä. Puukaupasta ja metsien hyödyntämisestä tehdyn raportin The Poverty Reduction and Environmental Management in Remote Greater Mekong Sub-region Watersheds-project and its Timber Trade and Wood Flow mukaan yritykset DAFI, AFD ja PHOUDOÏ olisivat kirjaimellisesti lain yläpuolella. Tästä kansainvälisestä tutkimuksesta ilmenee, että maa- ja metsätalousministeriöllä ei ole minkäänlaista valtaa näihin kolmeen hyvin erikoislaatuiseen yritykseen, joiden toiminta on täysin läpinäkymätöntä, huolimatta puukiintiöistä annetuista säädöksistä ja metsien hyödyntämisen käytännöistä. Useat kansainväliset ympäristöjärjestöt kuten Global Witness, Environmental Investigation Agency, The International Tropical Timber Organization ja Earth Policy Institute ovat paljastaneet Laon demokraattisen kansantasavallan viranomaisten jatkuvan ja harkitun metsien tuhoamisen sekä laittoman puukaupan ja ovat tämän johdosta ottaneet yhteyttä Thaimaan hallitukseen. Nämä lähteet korostavat, että tämän toiminnan seurauksena maan metsäpinta-ala on laskenut alle 40 prosentin kokonaispinta-alasta, kun se vielä kolmekymmentä vuotta sitten, vähän ennen kommunistien valtaannousua, oli 70 prosenttia.

Onko komissio tietoinen näiden laosilaisten valtionyhtiöiden toiminnasta? Eikö niiden toiminta ole komission mielestä täydessä ristiriidassa kansainvälisen yhteisön rahoittamien ohjelmien kanssa, jotka taistelevat Laosin metsien tuhoamista vastaan? Onko komissio sitä mieltä, että tämän, ties kuinka monennen osoituksen vakavista kavalluksista kansainvälisten avustusrahojen käytössä, pitäisi johtaa, ei ainoastaan siihen, että komissio hyllyttää kaikki nämä avustusohjelmat Laosin kanssa, mutta myös siihen, että se ehdottaa neuvostolle, että tämä omaksuisi samanlaisen kannan kahdenvälisiin yhteistyöohjelmiin jäsenvaltioiden ja Laon demokraattisen kansantasavallan kanssa?

Christopher Pattenin komission puolesta antama vastaus

(24. helmikuuta 2003)

Komission arvio Laosin demokraattisen kansantasavallan taloudellisesta ja poliittisesta kehityksestä ja sen tuen laadusta, jota yhteisö on myöntänyt Laosin demokraattiselle kansantasavallalle, sisältyy yhteisön ja Laosin demokraattisen kansantasavallan väliseen maakohtaiseen strategia-asiakirjaan (ECLao PDR Country Strategy Paper(1)), joka hyväksyttiin vuonna 2002 jäsenvaltioiden suostumuksella. Komission näkökannat ympäristöalasta ja metsän tilanteesta on esitetty kyseisessä asiakirjassa, jossa ilmaistaan komission jatkuva huoli Laosin metsien tuhoamisen tämänhetkisestä laajuudesta.

Laos on Kaakkois-Aasian köyhin valtio, ja sen bruttokansantuote on asukasta kohden ainoastaan 350 Yhdysvaltain dollaria, ja 30 prosenttia maan väestöstä elää alle dollarilla päivässä. Komission ja jäsenvaltioiden kehitysyhteistyöohjelmissa keskitytään näin ollen kaikkein heikoimmassa asemassa oleviin väestönosiin. Päätoimialoja ovat maaseudun kehittäminen, johon kuuluu myös metsien reuna-alueilla asuvien perheiden elinolojen parantaminen sekä terveydenhuolto ja peruskoulutus. Toimien yhteydessä kiinnitetään erityishuomiota ihmisoikeuksiin ja hyvään hallintotapaan. Yhteisön tukea ei myönnetä metsäalalle eikä parlamentin jäsenen kysymyksessä mainituille neljälle valtionyhtiölle.

Jäsenvaltioiden suostumuksella komissio jatkaa rakentavaa poliittista vuoropuhelua Laosin hallituksen kanssa ja tukee samalla jatkuvasti Laosin kansaa yhteisön kehitysapuohjelmista, joilla pyritään tukemaan ja vauhdittamaan maan demokratisointia.

(1) http://europa.eu.int/comm/external_relations/lao/csp/02_06_en.pdf.